Správa zo zahraničnej pracovnej cesty

1. Účastník ZPC
Meno:					Mgr. Ladislav Mravec
Vysielajúca organizácia:	Ministerstvo školstva, vedy, výskumu a športu SR, sekcia štátnej starostlivosti o šport a mládež
					Stromová 1, 813 30 Bratislava
Pracovné zaradenie:			štátny radca
Znalosť jazykov:			anglický, nemecký jazyk

2. Zahraničná pracovná cesta 
Štát: 					Francúzsko
Mesto:					Paríž
Vykonaná v dňoch: 			14. mája - 16. mája 2014
Prijímajúca organizácia: 	Univerzita Paríž 1 Panthéon - Sorbonne,
Medzinárodné centrum pre športovú bezpečnosť 
Účel cesty:	ICSS fórum športovej integrity 2014
Spôsob financovania: 			Ministerstvo školstva, vedy, výskumu a športu SR

3. Rámcový program pobytu

14. mája 2014
Príchod delegácií

15. mája 2014

Časť 1:	Otvorenie fóra organizátormi podujatia
Časť 2:	Úvod a prezentácia správy o integrite športu
Časť 3:	Aplikácia správy o integrite športu - odborné panelové diskusie
Medzinárodné organizácie a agentúry
Stávkové regulačné úrady a prevádzkovatelia stávkových kancelárií
Športové organizácie
Záverečné poznámky a zhrnutie
Diskusia

16. mája 2014
Odchod delegácií

4. Všeobecné informácie k problematike

Na ICSS fóre športovej integrity v Paríži sa prezentovali výsledky dvojročného výskumu zameraného na ochranu integrity športových súťaží, predovšetkým v oblasti ovplyvňovania športových súťaží, najmä výsledkov.

5. Stručné zhrnutie rokovania

Trh so stávkovaním, najmä na športové súťaže je v poslednom čase jedným z najdynamickejšie rastúcich odvetví. Tým priťahuje aj záujem organizovaných zločineckých skupín, ktoré predstavujú hrozbu pre šport ako taký. V oblasti ovplyvňovania športových súťaží od roku 2010 sa každoročne vyšetruje od 300 - 700 prípadov. Toto číslo však vzhľadom na neobmedzené finančné zdroje exponenciálne rastie. Šport sa stáva útočiskom pre kriminálne živly, ktoré hľadajú nové zdroje príjmov, prípadne rozkladajú svoje riziká. V porovnaní s inými nelegálnymi zdrojmi príjmov ako je drogový priemysel, kde sa jedná o predaj a distribúciu hmotných vecí, v športe je veľmi ťažké dokázať ovplyvnenie športového výsledku, nakoľko sa jedná o korupciu ako takú. Tú je veľmi ťažko vystopovať, či dokázať, aj právna úprava korupcie je v každej krajine odlišná. To umožňuje organizovaným skupinám pôsobiť globálne.
Objem peňazí na trhu so športovým stávkovaním kolíše odhadom medzi 200-500 mld. EUR. Vysoké percento vyplatenia z vložených peňazí láka kriminálne živly, ktoré takýmto spôsobom legalizujú svoje nelegálne príjmy. Kým toto percento bolo v roku 1980 približne na úrovni 50% (údaje Totocalcio - talianskeho poskytovateľa stávok), v roku 2012 je už na úrovni 95,6% (údaje Bet 365 – britského poskytovateľa stávok). Približne 100 mld. EUR sa ročne očistí prostredníctvom športového stávkovania.
Aj počet medzinárodných športových podujatí sa pravidelne zvyšuje. Kým v roku 1987 bolo zorganizovaných cca 660 medzinárodných športových podujatí, v roku 2005 už okolo 1000. V posledných troch rokoch bolo oficiálne ohlásených okolo 67 prípadov ovplyvňovania športových podujatí a to podľa výskytu najčastejšie v Európe (37), v Ázii (17), v Amerike (5), v Afrike (4) a v Oceánii (4). V súčasnosti je celosvetovo okolo 8000 prevádzkovateľov stávkových kancelárií, z toho cca 80% z nich má sídlo v takzvaných daňových rajoch.
Pre stávkovanie hranice štátov nehrajú žiadnu rolu. Stávkujúci zo Slovenska preto môže podať napríklad stávku na zápas v Ázii, využívajúc pritom služby stávkovej kancelárie z Gibraltáru alebo Malty. Odhaduje sa, že približne 80 percent všetkých športových stávok je ilegálnych. Medzi športovými odvetviami v globálnom meradle, ktoré sú najviac postihnuté fenoménom ovplyvňovania športových výsledkov sú okrem futbalu aj kriket, tenis, snooker, basketbal, volejbal, wrestling, motoristické športy, box, bedminton a hádzaná. V slovenských podmienkach sa to týka z kolektívnych športov futbalu, ľadového hokeja, basketbalu, volejbalu a hádzanej a z individuálnych športov tenisu.
Pri boji proti dohadovaniu športových výsledkov je potrebné aby športové zväzy spolupracovali s orgánmi verejnej správy. Vo svete už existuje 60 vzdelávacích programov ohľadom ochrany integrity športu. Je preukázaná viac ako 90% návratnosť vložených peňazí do športového stávkovania a aj to nabáda k praniu peňazí a ovplyvňovaniu výsledkov športových súťaží. Vo svete existujú aj reštriktívne praktiky v súvislosti s obmedzením stávkovania, v niektorých krajinách zavedená napríklad daň zo stávkovania, ako vo Francúzsku, Turecku, Austrálii a na Novom Zélande.
V rámci ochrany integrity športových súťaží prezentovaná správa pojednáva o zásadách pre zainteresované strany a to: o spoločných zásadách s cieľom uľahčiť dialóg a spoluprácu, o hlavných zásadách pre vládne orgány, pre športové organizácie, pre regulačné orgány a pre prevádzkovateľov stávkových kancelárií.

6. Závery a odporúčané návrhy

	Na ICSS fóre športovej integrity v Paríži sa prezentovali výsledky dvojročného výskumu zameraného na ochranu integrity športových súťaží, predovšetkým v oblasti ovplyvňovania športových súťaží, najmä výsledkov.
Podľa možností odporúčame najlepšie postupy a zásady prezentovanej správy zapracovať do pripravovaného zákonu o športe do časti týkajúcej sa ovplyvňovania športových súťaží.

7. Prehľad prinesenej dokumentácie 

Materiály sú uložené na sekcii štátnej starostlivosti o šport a mládež MŠVVaŠ SR. 

8. Osobitne vyhodnotený očakávaný prínos ZPC

Ovplyvňovanie výsledkov športových súťaží sa stáva vážnym problémom, ktorý ohrozuje nielen integritu športu a jeho podstatu, ale aj ostatné zainteresované strany.
Odporúčania z fóra, prípadne najlepšie postupy a zásady sa môžu zapracovať do pripravovaného zákonu o športe do časti týkajúcej sa ovplyvňovania športových súťaží.
V neposlednom rade na fóre odznela informácia zástupcov Rady Európy, že v septembri by sa mal podpisovať dohovor Rady Európy proti ovplyvňovaniu športových súťaží, ktorý bude podpisovať aj Slovenská republika ako člen Rady Európy.

9. Prenos zverejnenia výsledkov ZPC, prenos získaných informácií

Informácie zo zasadnutia boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.
Bratislava, 18. júna 2014

Vypracoval:
Mgr. Ladislav Mravec

Schválili: 
Ing. Ladislav Čambal
generálny riaditeľ sekcie štátnej starostlivosti o šport a mládež

Ing. Elena Malíková
riaditeľka odboru vzdelávania a medzinárodnej spolupráce v športe